SKRIFTLIG FORESPØRGSEL E-3803/00

af Maurizio Turco (TDI) til Kommissionen

(7. december 2000)

Om: Gennemførelse af direktiv 97/66/EF

Artikel 15 i Europa-Parlamentets og Rådets direktiv 97/66/EF(1) af 15. december 1997 om behandling af personoplysninger og beskyttelse af privatlivets fred inden for telesektoren fastsætter følgende: Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 24. oktober 1998. Som undtagelse fra første afsnit sætter medlemsstaterne de nødvendige love og administrative bestemmelser i kraft for at efterkomme artikel 5 i dette direktiv senest den 24. oktober 2000.

Vil Kommissionen på baggrund af ovenstående oplyse følgende:

- Af hvilke årsager er der fastsat en undtagelse vedrørende artikel 5?

- Hvad agter Kommissionen at foretage sig over for de 9 lande, som ikke har truffet foranstaltninger? Hvilke procedurer agter den at iværksætte og hvornår?

- Har man kontrolleret den nøjagtige gennemførelse af direktivet i de resterende lande?

- På baggrund af, at størstedelen af medlemsstaterne ikke har gennemført direktiv 97/66/EF, og i betragtning af den forventede revision af direktiv 95/46/EF(2), finder Kommissionen det da ikke forhastet at foretage en ændring af denne retsakt med forslaget til direktiv om den elektroniske kommunikationssektor i KOM(2000) 385?

(1) EFT L 24 af 30.1.1998, s. 1.

(2) EFT L 281 af 23.11.1995, s. 31.

Svar afgivet på Kommissionens vegne af Erkki Liikanen

(22. marts 2001)

1. Der blev vedtaget en længere frist for gennemførelse af artikel 5 i direktiv 97/66/EF efter anmodning fra en af medlemsstaterne, der havde brug for mere tid til at fastlægge et retsgrundlag for bestemmelserne i stk. 2 i denne artikel.

2. Direktivet er nu grundlæggende gennemført i 10 medlemsstater (Danmark, Tyskland, Grækenland, Spanien, Italien, Østrig, Portugal, Finland, Sverige, Det Forenede Kongerige). Der er kun to medlemsstater, der ikke har meddelt Kommissionen nogen gennemførelsesforanstaltninger til direktiv 97/66/EF, en medlemsstat har kun meddelt delvise gennemførelsesforanstaltninger, og i tre medlemsstater, der har meddelt gennemførelsesforanstaltninger, er gennemførelsen efter Kommissionens opfattelse utilstrækkelig. Der er indledt overtrædelsesprocedurer i alle disse tilfælde. En overtrædelsessag vedrørende Frankrig verserer i øjeblikket for Domstolen (C-151/00). I to andre tilfælde vedrørende Irland og Luxembourg har Kommissionen besluttet at rejse sag ved Domstolen. Hvad angår artikel 5, er der nu 11 medlemsstater, der har meddelt gennemførelsesforanstaltninger. Kommissionen har som led i særskilte overtrædelsesprocedurer sendt åbningsskrivelser til de sidste fire medlemsstater (Frankrig, Italien, Irland, Luxembourg) den 5. december 2000.

3. Kommissionen er stadig i færd med at undersøge, om gennemførelsen af direktivet også er fuldt korrekt.

4. I betragtning af ovenstående mener Kommissionen, at status for den formelle gennemførelse af direktiv 97/66/EF i medlemsstaterne generelt er forholdsvis tilfredsstillende, bortset fra en række udestående problemer.

Med hensyn til Europa-Parlamentets og Rådet direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger er Kommissionen i henhold til artikel 33 i direktivet forpligtet til at aflægge rapport til Rådet og Parlamentet om gennemførelsen af direktivet med jævne mellemrum, første gang ved udgangen af 2001. Alt afhængigt af konklusionerne af disse rapporter kan Kommissionen foreslå ændringer til direktivet, men det er absolut ikke på forhånd givet, at Kommissionen vil gøre dette.

I mellemtiden har Kommissionen konstateret et mindre antal problemer med direktiv 97/66/EF, hvor en vis mangel på teknologineutralitet i nogle af bestemmelserne risikerer at føre til forskellige niveauer af databeskyttelse afhængigt af, hvilken type elektronisk kommunikationstjeneste der anvendes. Da Kommissionen er forpligtet til at sikre et højt databeskyttelsesniveau i informationssamfundet, ser den ingen grund til at vente med at løse disse problemer.